Nina Johnsrud

Nina Johnsrud (født 16. februar 1959) er en norsk journalist som arbeider med dekning av kriminalsaker i Dagsavisen.

Nina Johnsrud er utdannet ved Universitetet i Oslo og Journalisthøyskolen. I tillegg til Dagsavisen har hun arbeidet for avisen Lindesnes, Bergens Arbeiderblad, VG, Østlandets blad og Klassekampen. Hun har undervist ved Journalisthøyskolen og var en av initiatitakerne til Stiftelsen for Kritisk og Undersøkende Presse (SKUP).

I juli 2006 ble det løsnet fire skudd mot boligen hennes i Oppegård. Tre av skuddene gikk gjennom vinduet og ett av skuddene traff døra. Johnsrud sov i hagen sammen med en mindreårig sønn. Hun var selv overbevist om at skuddene hadde sammenheng med hennes yrkesutøvelse. Aftenposten mente at skuddene i så fall representerte «et uhyggelig tidsskille i norsk mediehistorie».Arfan Bhatti ble senere siktet for skuddene, men siktelsen ble frafalt i august 2007.

12. oktober 2012 skrev Johnsrud en artikkel i Dagsavisen om at ekstreme islamister tilknyttet gruppa Profetens Ummah tok jegerkurs. De skulle ha kommet med meget ytterliggående uttalelser på kurset, og lederen for kurset hadde varslet PST. Ubaydullah Hussain, som er talsperson for gruppa, ble intervjuet om saken.  Kort tid etter artikkelen var publisert, mottok Nina Johnsrud en e-post fra Hussain med det hun oppfattet som en trussel. I e-posten ble det blant annet sagt at «du må ikke bli overrasket dersom noe eller noen dukker opp i privatlivet ditt også. Med ord eller handlinger, det vet ikke jeg!» 25. oktober 2012 ble Hussain pågrepet og siktet for trusselen mot Johnsrud og en annen journalist.

Etter pågripelsen valgte Johnsrud å stå fram med at hun var en av de to journalistene siktelsen gjaldt. Hun manet til kamp mot ekstremisme.

I november 2012 ble hun tildelt Fritt Ords honnørpris for modig journalistikk og forsvar av ytringsfriheten.

Referanser 

Norske journalister
Fødsler i 1959